
[bookmark: TextBodyBegin]Europski parlament,
–	uzimajući u obzir zahtjev za ukidanje imuniteta Petru Bystronu zaprimljen dopisom njemačkog Saveznog ministarstva pravosuđa od 24. listopada 2024. sa zahtjevom glavnog javnog tužitelja u Münchenu u vezi s kaznenim postupkom protiv Petra Bystrona i koji je objavljen na plenarnoj sjednici 3. travnja 2025.,
–	uzimajući u obzir činjenicu da se smatra da se Petr Bystron odrekao prava na to da bude saslušan u skladu s člankom 9. stavkom 6. Poslovnika,
–	uzimajući u obzir članke 8. i 9. Protokola br. 7 o povlasticama i imunitetima Europske unije te članak 6. stavak 2. Akta od 20. rujna 1976. o izboru zastupnika u Europski parlament neposrednim općim izborima,
–	uzimajući u obzir presude Suda Europske unije od 21. listopada 2008., 19. ožujka 2010., 6. rujna 2011., 17. siječnja 2013., 19. prosinca 2019. i 5. srpnja 2023.[footnoteRef:1], [1:  	Presuda Suda od 21. listopada 2008., Marra / De Gregorio i Clemente, C 200/07 i C-201/07, ECLI:EU:C:2008:579; presuda Općeg suda od 19. ožujka 2010., Gollnisch/Parlament, T-42/06, ECLI:EU:T:2010:102; presuda Suda od 6. rujna 2011., Patriciello, C 163/10, ECLI: EU:C:2011:543; presuda Općeg suda od 17. siječnja 2013., Gollnisch/Parlament, T-346/11 i T-347/11, ECLI:EU:T:2013:23; presuda Suda od 19. prosinca 2019., Junqueras Vies, C-502/19, ECLI:EU:C:2019:1115; presuda Općeg suda od 5. srpnja 2023., Puigdemont i Casamajó i dr. / Parlament, T-272/21, ECLI:EU:T:2023:373.] 

–	uzimajući u obzir članak 46. Temeljnog zakona Savezne Republike Njemačke,
–	uzimajući u obzir članak 5. stavak 2., članak 6. stavak 1. i članak 9. Poslovnika,
–	uzimajući u obzir izvješće Odbora za pravna pitanja (A10-0009/2026),
A.	budući da je njemačko Savezno ministarstvo pravosuđa proslijedilo zahtjev glavnog javnog tužitelja u Münchenu za ukidanje imuniteta Petru Bystronu, zastupniku u Europskom parlamentu, izabranom u Njemačkoj, u vezi s navodnim djelima koja mogu predstavljati prijevaru u skladu s člankom 263. stavkom 1. njemačkoga Kaznenog zakonika, u pogledu navodno lažne izjave u vezi s isplatom paušalne naknade;
B.	budući da iz zahtjeva proizlazi da je Petr Bystron bio zastupnik u njemačkom Bundestagu od 2017. do srpnja 2024.; budući da je u svojstvu zastupnika u njemačkom Bundestagu u skladu s člankom 12. stavkom 3. Zakona o zastupnicima u Bundestagu (AbgG) imao pravo na paušalnu naknadu kojom se, među ostalim, pokriva zapošljavanje osoblja; budući da je Petr Bystron 10. studenoga 2021. potpisao ugovor o radu kako bi se član osoblja zaposlio kao „referent/daktilograf” u uredu u njegovoj izbornoj jedinici u Münchenu; budući da se tvrdi da je podnošenjem ugovora o radu upravi Bundestaga Petr Bystron izričito izjavio da će taj član osoblja raditi kao referent/daktilograf u njegovoj izbornoj jedinici; budući da se u zahtjevu navodi da taj član osoblja nije radio kao referent/daktilograf; budući da se tvrdi da je zbog netočnih informacija u ugovoru o radu uprava Bundestaga pogrešno pretpostavila da su ispunjeni uvjeti iz članka 12. stavka 3. AbgG-a za isplatu paušalne naknade te je stoga dala nalog za isplatu plaće članu osoblja (ukupno oko 14 850 EUR); budući da su prema zahtjevu te okolnosti Petru Bystronu bile poznate i da ga se stoga sumnjiči da je namjerno dao lažnu izjavu;
C.	budući da je Petr Bystron izabran u Europski parlament na europskim izborima u lipnju 2024. i da u vrijeme navodnog počinjenja kaznenog djela nije bio zastupnik u Europskom parlamentu;
D.	budući da navodno kazneno djelo i zahtjev za ukidanje imuniteta Petru Bystronu koji je uslijedio nisu povezani s izraženim mišljenjem ili glasanjem pri obnašanju njegovih dužnosti u smislu članka 8. Protokola br. 7 o povlasticama i imunitetima Europske unije;
E.	budući da u skladu s člankom 9. prvim stavkom točkom (a) Protokola br. 7 o povlasticama i imunitetima Europske unije, tijekom zasjedanja Europskog parlamenta, zastupnici u Europskom parlamentu na državnom području svoje države uživaju imunitet priznat zastupnicima u parlamentu svoje države članice;
F.	budući da članak 46. stavci 2., 3. i 4. Temeljnog zakona Savezne Republike Njemačke glasi kako slijedi:
„(2) 	Zastupnik može biti pozvan na odgovornost ili uhićen zbog kažnjivog djela samo uz odobrenje Bundestaga, osim ako je zatečen prilikom počinjenja kaznenog djela ili tijekom idućeg dana.
(3) 	Odobrenje Bundestaga potrebno je i za svako drugo ograničenje osobne slobode zastupnika ili za pokretanje postupka protiv zastupnika u skladu s člankom 18.
(4) 	Svi kazneni postupci i postupci u skladu s člankom 18. pokrenuti protiv zastupnika, svako zadržavanje ili bilo koje drugo ograničenje njegove osobne slobode obustavljaju se na zahtjev Bundestaga.”;
G.	budući da je svrha imuniteta propisanog Protokolom br. 7 o povlasticama i imunitetima Europske unije zaštititi Parlament i njegove zastupnike od sudskih postupaka u vezi s aktivnostima koje se provode pri obnašanju zastupničkih dužnosti i koje se od tih dužnosti ne mogu odvojiti;
H.	budući da zastupnički imunitet u skladu s člankom 5. stavkom 2. Poslovnika nije osobna povlastica zastupnika, već jamstvo neovisnosti Parlamenta kao cjeline i njegovih zastupnika;
I.	budući da u ovom slučaju Parlament nije utvrdio da postoji fumus persecutionis, odnosno činjenice koje upućuju na to da je postupak pokrenut s namjerom nanošenja štete njegovu političkom radu u svojstvu zastupnika u Europskom parlamentu;
J.	budući da Parlament ne može preuzeti ulogu suda te da se zastupnik u kontekstu postupka ukidanja imuniteta ne može smatrati optuženikom[footnoteRef:2]; [2:  	Presuda Općeg suda od 30. travnja 2019., Briois/Parlament, T-214/18, ECLI:EU:T:2019:266.] 

1.	odlučuje ukinuti imunitet Petru Bystronu;
2.	nalaže svojoj predsjednici da odmah proslijedi ovu Odluku i izvješće nadležnog odbora nadležnom tijelu Savezne Republike Njemačke i Petru Bystronu.

